又題琳師房劉行簡給事墨竹
作者：王洋
朝代：宋

paragraphs: 黄門給事二千粟，日割三牲亦應足。
劉翁食俎厭羶腥，千畝渭川期滿腹。
吳人束簡如束芻，百錢可了三日廚。
劉翁平生幾兩屐，可能千畝無贏餘。
獨嫌納腹未可盡，更爲揮毫寫清峻。
庭空月落千丈長，老柏喬松未髙勁。
錦綳稚子置腹中，鐵面老人凌遠風。
此君族類俱得所，多事索此霜髯翁。
腹饑眼飽徒倥偬，只說饕饞疑作俑。
何以先生日照盤，更看嬋娟勢飛動。
琳師從此唯善看，時時更爲通平安。